Mikławšk (Budyšin)

Mikławšk (němsce Nicolaifriedhof) je romsko-katolski kěrchow w Budyskim starym měsće, kotryž wobsteji wot lěta 1455. Nadeńdźe so w rozwalinje něhdyšeje Mikławskeje cyrkwje a jeje wokolinje před Mikławskimi wrotami při sewjernej kromje stareho města, wysoko nad Sprjewju a njedaloko Budyskeho hrodu. Cyrkej sama bě so w Třicećilětnej wójnje při woblěhowanju Budyšina přez sakske wójsko w lěće 1620 zničiła. Wot lěta 1745 wužiwa so tež ruina sama jako pohrjebnišćo. Na Mikławšku steji z lěta 1852 mała kapałka za puste wječory a pohrjebne kemše. Rowy Na Mikławšku namaka so wjele rowow katolskich Serbow z města a wokoliny. Mjez druhimi buchu tam pochowani Achim Brankačk (1926–2013), Ben Budar (1928–2011), Jan Bulank (1931–2002), Pětr Dučman (1839–1907), Michał Hórnik (1833–1894), Jakub Kućank (1818–1898), Jurij Łusčanski (1839–1905), Franc Jurij Lok (1751–1831), Jurij Měrćink (1914–1988), Frido Michałk (1927–1992), Jurij Młynk (1927–1971), Marja Młynkowa (1934–1971), Anton Nawka (1913–1998), Božena Nawka-Kunysz (1946–2000), Michał Nawka (1885–1968), Jakub Nowak-Kaščanski (1864–1920), Filip Rězak (1859–1921), Jurij Rjenč (1910–2002), Arnošt Simon (1905–1974), Jakub Skala (1851–1925) a Jurij Wuješ (1905–1968). Literatura Cornelius Gurlitt: Nikolaikirchhof. W: Beschreibende Darstellung der älteren Bau- und Kunstdenkmäler des Königreichs Sachsen. 33. Zwjazk: Bautzen (Stadt). C. C. Meinhold, Dresden 1909, str. 67–69. Wotkaz